Tá Údarás Sábháilteachta Bia na hÉireann (ÚSBÉ) ag impí ar thuismitheoirí agus ar chaomhnóirí a bheith thar a bheith airdeallach faoi na contúirtí a bhaineann lena leanaí rochtain a fháil ar mhilseogra agus iad a ithe, go háirithe milseáin ghlóthaí, ina bhfuil méideanna suntasacha den chomhpháirt shícighníomhach i gcannabais ar a dtugtar teitrihidreacannaibionól (THC). Tagann an rabhadh seo i measc gabhálacha leanúnacha na dtáirgí bia mídhleathacha sin ag seirbhísí na nGardaí agus Custaim, agus roinnt eachtraí míochaine tromchúiseacha inar fhulaing déagóirí agus leanaí óga éifeachtaí díobhálacha sláinte tromchúiseacha de dheasca na milseán glóthaí sin ina bhfuil THC a ithe, ar ghá dóibh dul isteach san ospidéal mar thoradh air. Déantar na milseáin ghlóthaí sin a phacáistiú le breathnú cosúil le brandaí glóthacha a mbíonn an-tóir orthu agus fuarthas amach go bhfuil méideanna tocsaineacha THC iontu (suas le 50mg/in aghaidh na glóthaí. Ag brath ar thiúchan an THC ann, má itear ceann de na glóthacha sin, is féidir go mbeidh iontógáil choibhéiseach THC ann atá 5-10 n-uaire níos airde ná mar a bhíonn in ionanálú ó thoitín cannabais amháin. Chomh maith leis sin, murab ionann agus na héifeachtaí atá beagnach láithreacha a bhíonn ag ionanálú THC ar dhuine (caitheamh tobac nó vapáil), féadfar THC a ionghabháil trí na glóthacha sin suas le 30 nóiméad a thógáil sula mothófar aon éifeachtaí. Mar sin féin, le linn a bheith ag fanacht leis na héifeachtaí sin, féadfaidh na daoine a d’ith na táirgí sin ródháileog a ghlacadh nó féadfar go gcreideann siad trí dhearmad go gcaithfidh siad níos mó milseán a ithe chun na héifeachtaí a mhothú. Ábhar imní ar leith don ÚSBÉ is ea tomhaltas neamhbheartaithe na milseán glóthaí sin ag leanaí beaga a d’fhéadfadh rochtain a fháil orthu, ar bhealach éigin, agus an cuma agus an blas orthu amhail gur gnáthmhilseáin iad. Ar an drochuair, má thugtar rochtain ar mhála de na glóthacha sin do leanaí, is annamh a íosfaidh siad díreach ceann amháin acu agus dá bhrí sin, is toradh an-dóchúil é ródháileog a thógáil mar a chonacthas i gcás roinnt leanaí óga a bhí go dona tinn san ospidéal go luath in 2021.
Tháinig ÚSBÉ ar an eolas faoi thuairiscí maidir le milseáin ghlóthaí ina bhfuil THC a bheith ar fáil i scoileanna in Éirinn agus dá bhrí sin, iarrtar ar thuismitheoirí agus ar chaomhnóirí labhairt lena ndéagóirí ag tabhairt foláirimh dóibh faoi na contúirtí má itheann siad iad nó má fhaigheann a siblíní níos óige rochtain orthu agus ina dhiaidh sin go bhfulaingíonn siad na hiarmhairtí tromchúiseacha a bhaineann le substaint thocsaineach a ithe.